Det er forskel på, hvordan rollen for tillidsrepræsentanten fungerer i forbindelse med lønforhandlinger på arbejdspladsen, alt efter hvilken arbejdsplads og hvilken overenskomst du har. I kommuner, regioner og i staten vil din tillidsrepræsentant forhandle din løn for dig. På det private arbejdsmarked er det anderledes.
Er der faste løntrin på din arbejdsplads, vil det typisk være tillidsrepræsentanten/HK-afdelingen, som forhandler, hvor mange procent eller kroner løntrinnene skal stige.
Herudover kan der forekomme personlige tillæg, som du som medarbejder selv forhandler eller får besked om af din ledelse. Medmindre der opstår problemer, hvor tillidsrepræsentanten typisk inddrages.
Bliver du derimod lønnet efter for eksempel kompetencer, præstationer, ansvar og erfaring, vil det typisk være dig selv, som forhandler din løn.
Tillidsrepræsentanten kan have haft indflydelse på, hvilke kriterier der lægges vægt på i disse forhandlinger, eller på større arbejdspladser forhandlet den overordnede samlede procent hjem.